**Jegyzőkönyv**

**Készült:** Zalaszentgrót Város Önkormányzata Képviselő-testületének 2018. június 28-án 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Kovács László képviselő

 Mazzag Zoltán képviselő

 Vári Mária képviselő

 Veress János képviselő

 Dr. Simon Beáta jegyző

 Dr. Dézsenyi Veronika aljegyző

 Dr. Gondos István jogi szakreferens

 Ujvári Éva pénzügyi osztályvezető

 Halászné Dukai Ágota műszaki osztályvezető

 Rétvári Róbert Zalaszentgróti Járási Hivatal hivatalvezető

**Igazoltan távol marad:** Takács Tibor képviselő

**Igazolatlanul távol marad**: Dr. Tihanyi Ottó képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 7 tagja jelen van, így határozatképes. Javaslatom, hogy az „Egyebek” és a „Kérdések, interpellációk” napirendek a zárt ülés előtti napirendek elé kerüljenek. Az „Egyebek” napirendi pontban szót ejtünk a szúnyoggyérítésről és döntést is szeretnénk hozni ez ügyben.

Kérem, aki egyetért a módosított napirendi tárgysor tárgyalásával, szavazzon.

*A Képviselő-testület 7 igen szavazattal elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. Beszámoló a Zalaszentgróti Rendőrőrs 2017. évi tevékenységéről

Előadó: Baracskai József

Tárgyalja: Gazdasági és Városfejlesztési Bizottság

1. Döntés helyi építési szabályzat felülvizsgálatáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés „UNICEF Gyermekbarát Település” pályázat benyújtásáról

Előadó: Baracskai József

Tárgyalja: Pénzügyi és Ügyrendi Bizottság

1. A Képviselő-testület 2018. II. félévi munkatervének elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

 Gazdasági és Városfejlesztési Bizottság

 Humán Ügyek Bizottsága

 Szociális Bizottság

1. Döntés a „Fecskeház program újragondolva” című projekt megvalósításáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Közétkeztetési vállalkozási szerződés módosítás

Előadó: Baracskai József polgármester

Tárgyalja: Pénzügyi és Ügyrendi Bizottság

1. Döntés Helyi Esélyegyenlőségi Program elkészítéséről

Előadó: Baracskai József polgármester

Tárgyalja: Pénzügyi és Ügyrendi Bizottság

1. Döntés városüzemelési gépek beszerzéséről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés a Bölcsőde kialakítására és óvoda felújítására vonatkozó közbeszerzési eljárás felelősségi rendjéről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Csatlakozás az Európai Mobilitási Hét rendezvényhez

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés Városi Önkormányzat Egészségügyi Központ alapító okiratának módosításáról

Előadó: Baracskai József polgármester

Tárgyalja: Humán Ügyek Bizottsága

1. Döntés a Szentgróti Termálfürdővel kapcsolatosan megfogalmazott üzemeltetői igényekről

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés az ivóvíz- és szennyvízszolgáltatással kapcsolatosan a szolgáltató által létrehozott közös pénzügyi alapokhoz történő csatlakozásról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Tájékoztató egyes szociális helyzet alapján bérbe adható lakásokról

Előadó: Baracskai József polgármester

Tárgyalja: Gazdasági és Városfejlesztési Bizottság

 Szociális Bizottság

1. Köztéri alkotások elhelyezése

Előadó: Baracskai József polgármester

Tárgyalja: Gazdasági és Városfejlesztési Bizottság

17. Egyebek

18. Kérdések, interpellációk

**Zárt ülés:**

19. Döntés intézményvezetői pályázat elbírálásáról

Előterjesztő: Baracskai József polgármester

Tárgyalja: Humán Ügyek Bizottsága

1. Döntés szociális ügyben benyújtott fellebbezésről

Előadó: Baracskai József polgármester

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámoló elfogadásával, szavazzon.

*A Képviselő-testület 7 igen szavazattal egyhangúlag elfogadta a lejárt határidejű határozatok végrehajtásáról szóló beszámolót.*

**2. sz. napirendi pont**

**Beszámoló a Zalaszentgróti Rendőrőrs 2017. évi tevékenységéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nagy tisztelettel köszöntöm Lágler Róbert r.alezredes urat, a Keszthelyi Rendőrkapitányság Zalaszentgróti Rendőrőrsének őrsparancsnokát. A Gazdasági és Városfejlesztési Bizottság a beszámolót megtárgyalta, elfogadásra javasolta a képviselő-testület részére. Minden évben folyamatosan figyelemmel kísérjük a célkitűzéseket, a rendőrőrs és az önkormányzat között jó a munkakapcsolat. Ha ez marad a tendencia, nagy probléma nem lehet a statisztikai adatok szerint. A lakosságnak a szubjektív megítélése az egyik legfontosabb, hogy lássák a rendőri jelenlétet, és biztonságban érezzék magukat Zalaszentgróton egy polgárbarát rendőrséggel kapcsolatban. A bűnelkövetőkkel a legkeményebben kell fellépni, a lakossággal szemben a prevenció az elsődleges, a jogszabály be nem tartása esetén jöhet a büntetés.

**Lágler Róbert**: Az egész őrs nevében köszönöm szépen a dicsérő szavakat. Az országos rendőrfőkapitány úr meghatározta részünkre, hogy a 14 kiemelt bűncselekményt külön kell mérni. Ezek azok a bűncselekmények, melyek az állampolgárok szubjektív biztonságérzetét befolyásolják, az emberöléstől a betöréses lopásig. 27 kiemelten kezelt bűncselekmény történt 2017. évben Zalaszentgrót területén, amely szám elfogadható. A 2018. évi célkitűzésünk az, hogy ezt a számot tartsuk, vagy tovább csökkentsük. Ezen belül fontosnak tartom kiemelni a közterületen elkövetett bűncselekményeket, az elmúlt évben 4 eset történt. A közterületen elkövetett bűncselekményeket a folyamatos rendőri jelenléttel és a szórakozóhelyek ellenőrzésével próbáljuk megelőzni. Két fontos programunk van, az egyik az időskorúak sérelmére elkövetett bűncselekményeknek a megelőzése. Ennek kapcsán minden 65 év feletti állampolgárral személyesen felvesszük a kapcsolatot, és tájékoztatást adunk, hogy ne váljanak áldozattá. Emellett meg kell említenem a gyermekek és fiatalkorúak tájékoztatását, az iskolarendőr programot. Iskolakezdéskor a polgárőrökkel közösen ellenőriztük a gyalogátkelő helyeket. A közlekedési balesetek számát tekintve sajnos növekedés történt. Szintén kiemelt feladatnak tartom a kirívóan súlyos szabálysértést elkövetők kiszűrését. A közlekedési szabálysértéseket mobil mérőautókkal próbáljuk megelőzni, illetve a kiemelt súlyos eseteket pénzbírsággal vagy eltiltással szankcionáljuk. Együttműködésünk az önkormányzattal és a lakossággal pozitív. 2017 márciusában kerültem a Zalaszentgróti Rendőrőrsre, a kollégákkal az együttműködésünk jó. Kérem, ez évben is támogassák a munkánkat és kérem, hogy a beszámolót elfogadni szíveskedjenek.

**Baracskai József**: Nem a szakmai munkához tartozik, de a Zalaszentgróti Járási Hivatal és a Zalaszentgróti Rendőrőrs közötti kerítés, valamint a rendőrség épületének a tetőszerkezete is felújításra került. Zalaszentgrót egyik ikonikus épülete a rendőrség, a volt gyógyszertár, a közeljövőben az épület homlokzata is felújításra kerül. Bármilyen probléma van, mindkét részről segítséget kapunk és adunk. Nyilván vannak területek, melyeken közösen kell javítani, gondolok itt a közlekedési táblák felülvizsgálatára. Az iskolakezdés előtt a parkolás helyzetére és a közlekedésre fokozottan oda kell figyelni, ehhez kérjük a lakosság segítségét.

**Gelencsér István**: A kapcsolat jó a rendőrséggel, minden részönkormányzatban jelen voltak az üléseken. A nyugdíjazások után milyen a rendőrök átlagéletkora? Úgy veszem észre, több rendőr van az utcákon. Növekedett-e a létszám? Nagyon sok az ittas vezető, az anyagban viszont kis elkövetői szám jelenik meg, vagy más az ellenőrzés?

**Lágler Róbert**: A kollégák életkora 30 év fölötti, legalább 10 éves tapasztalattal rendelkeznek, mely már elegendő ahhoz, hogy megfelelő mennyiségű és minőségi munkát végezzenek. Kiemelt feladatunk, hogy a lehető legtöbb időt kell a körzetben eltölteni a kollégáknak, amely járőr kocsis és gyalogos szolgálattal is jár. Csütörtökön kiemelten figyelünk a piactérre és környékére. Nagyon sok volt a kerékpáros baleset Zala megyében, amelynek kapcsán elsősorban a prevenció volt a célunk, nem a büntetés. Ittas vezetés a statisztikai számok alapján csökkent. Külön kell kezelni a gépkocsival közlekedők ittasságát 0,25 mg alkohol fogyasztás alatt, amikor közigazgatási eljárást folytatunk, tehát fix bírság kiszabása lehetséges, fölötte pedig büntetőeljárást lefolytatása szükséges. Az egy év alatt ittasságból származóan bekövetkezett balesetek száma elenyésző lett, minden egyes igazoltatáskor alkalmazni kell az alkohol szondát. A komoly szankciók miatt az alkoholos befolyásoltság alatti vezetések száma a statisztikai adatok alapján csökkent.

**Veress János**: Zalaudvarnokról többen jelezték, hogy a településrészen az 50 km-es sebességhatárt nem tartják be, ami szinte mindennapos problémát jelent.

**Lágler Róbert**: A sebességmérő használatára három kolléga van kiképezve. A sebességmérőt azon helyeken lehet használni, amelyek alkalmasak arra, hogy a készülék megfelelő távolságra mérjen és a műholdhoz is tudjon csatlakozni, ebbe Zalaudvarnok is bele tartozik. Azt nem tudom megígérni, hogy minden nap ott lesz a sebességmérő. Ezen kívül van egy mobil sebességmérő civil autója is a rendőrségnek, amely a megye területén bármikor megjelenhet. Célunk továbbá a közúti szabálysértések kiszűrése, de sajnos minden nap nem tudjuk használni.

**Baracskai József**: Talán a közutak bejárásánál meg kell vizsgálni, hogy milyen forgalomtechnikai eszközök vannak arra, hogy jobban felhívja a figyelmet a szabályok betartására. Meg kell kérdezni a közút munkatársait, hogy milyen lehetőségek vannak a szabályok betartatására. Utána nézünk, mit lehet tenni.

**Lágler Róbert**: Emellett be is kell tartani a sebességet.

**Baracskai József**: Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgróti Rendőrőrs 2017. évi munkájáról szóló beszámoló elfogadásával, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**61/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót Város közbiztonságának helyzetéről, a közbiztonság érdekében tett intézkedésekről és az azzal kapcsolatos feladatokról szóló, 2017. évre vonatkozó beszámoló jelentést az előterjesztés 1. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a Keszthelyi Rendőrkapitányság Zalaszentgróti Rendőrőrsének őrsparancsnokát a határozati kivonat két példányának megküldésével értesítse.

Határidő: 2018. július 10.

Felelős: Dr. Simon Beáta jegyző

**3. sz. napirendi pont**

**Döntés helyi építési szabályzat felülvizsgálatáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A helyi építési szabályzatunk 2015. január 1-jén lépett hatályba, amelynek a módosítására több jelzés is érkezett. Zalaszentgrót déli részén van egy kút, és egy ásványvíz palackozót szeretnének építeni, de itt övezeti átsorolás szükséges. Ezen kívül a Bartók B. és a Kisfaludy S. utcákban a zöldterület esetleges részleges felhasználására, újabb lakótelkek kialakítására nyílna lehetőség a módosítás révén. A volt Tüzép területén lévő irodai épület és a hozzá kapcsolódó lakótelek leválasztásának biztosítása azáltal valósulhatna meg, ha kikerül az ipari övezetből. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a helyi építési szabályzat felülvizsgálatáról szóló döntéssel, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**62/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a helyi szabályozási terv, illetve a településrendezési eszközök felülvizsgálatát elindítja. Zalaszentgrót Város Önkormányzatának Képviselő-testülete a helyi szabályozási terv és a településrendezési eszközök felülvizsgálatával kapcsolatos eljárások lefolytatásához szükséges bruttó1.232.000,- Ft összegből bruttó 616.000,-Ft összeg fedezetét a képviselő-testület 2018. évi költségvetésnek fejlesztési tartalék terhére biztosítja, míg a fennmaradó 616.000,-Ft összeget a Zalaqua Kft. felajánlását elfogadva egyenlíti ki.

Zalaszentgrót Város Önkormányzatának Képviselő-testülete felhatalmazza Baracskai József polgármestert a helyi szabályozási terv és a településrendezési eszközök felülvizsgálatához szükséges intézkedések megtételére és a szerződések aláírására, valamint a Zalaqua Kft-vel az együttműködési megállapodás aláírására.

**Határidő:** 2019. július 30.

**Felelős:** Baracskai József polgármester

**4. sz. napirendi pont**

**Döntés „UNICEF Gyermekbarát Település” pályázat benyújtásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zalaszentgróti Ifjúsági Önkormányzata megkereséssel fordult képviselő-testületünkhöz annak érdekében, hogy velük, illetve a Zalai Hazatérők Egyesületével együttműködésben nyújtsunk be pályázatot az UNICEF Magyarország Alapítvány által a települési önkormányzatok számára meghirdetett „UNICEF Gyerekbarát Település” cím elnyeréséért. A pályázathoz szükséges követelmények az utóbbi években megvalósultak a fiatalok helyzetbehozásával, folyamatosan tartjuk a kapcsolatot a fiatalokkal. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az UNICEF Gyermekbarát Település pályázat benyújtásáról szóló döntéssel, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**63/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalai Hazatérők Egyesületével és a Zalaszentgróti Ifjúsági Önkormányzattal együttműködésben pályázatot nyújt be az UNICEF Magyarország Alapítvány által a települési önkormányzatok számára meghirdetett „UNICEF Gyerekbarát Település 2018” cím elnyerésére.

A Képviselő-testület felhatalmazza Baracskai József polgármestert a pályázat benyújtásával kapcsolatos hivatalos intézkedések megtételére.

**Határidő:** 2018. július 01.

**Felelős:** Baracskai József polgármester

**5. sz. napirendi pont**

**A Képviselő-testület 2018. II. félévi munkatervének elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztést minden bizottság megtárgyalta, és elfogadásra javasolta a képviselő-testület részére. Ez az ütemterv, amit tartani kell, nyilvánvalóan még több feladattal fog kibővülni a napirendi tárgysor.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Képviselő-testület 2018. II. félévi munkatervének elfogadásával, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**64/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a 2018. II. félévi munkatervét a mellékletben foglaltak szerint elfogadja.

A Képviselő-testület felkéri a polgármestert és a jegyzőt, hogy a munkatervben foglaltak végrehajtásáról gondoskodjanak.

**Határidő:** 2018. december 31.

**Felelős:** Baracskai József polgármester

 Dr. Simon Beáta jegyző

**6. sz. napirendi pont**

**Döntés a „Fecskeház program újragondolva” című projekt megvalósításáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztést a Gazdasági és Városfejlesztési Bizottság megtárgyalta, de nem hozott határozatot a napirendi pontról. A Fecskeház programra 2017. évben adtuk be a pályázatot, 2018. márciusában zöld utat kaptunk a szakmunkásképző intézet Ifjúság utcai épületében 4 lakás kialakítására. A pályázat sikeresen szerepelt, 85 millió forintot nyertünk, amiből 30 millió forintot a lakások kialakítására fordíthatunk, ez m2-ként 110 eFt támogatást jelent. A pályázat beadásánál kiderült, hogy ez elég kevés összeg a lakások kialakítására. Ezt a programot ránk írták, a pályázatban kiemelték, hogy a ZalA-KAR kistérségben kezdődött el a Fecskeház program. Ebből a pályázatból 4 lakás kialakítása valósulna meg lakhatási támogatással olyan fiatalok részére, akik erre nem tudnak pályázni. Ezen kívül a projekt részét képezné egy fiatalok elhelyezését szolgáló helyi gazdasági lehetőségen alapuló gazdasági fejlesztési cselekvési program, workshop, tanulmány elkészítése és ifjúsági referens alkalmazása. A projektben partnerünk a Zalai Hazatérők Egyesülete. Itt életpálya-tervezést segítő egyéni és csoportos tanácsadások, fiatalok csoportos kompetenciafejlesztése, valamint önmenedzselést, foglalkoztatást segítő egyéni és csoportos tanácsadások valósulnának még meg. A program részét képezné a Hazatérés program kidolgozása, Fecskeház program adaptálása, workshopok-közösségfejlesztő programsorozat a fiatalok helyben maradásáért, közösségi tevékenységeket segítő és motiváló egyéni és kiscsoportos tanácsadás, továbbá közösség-és ifjúságsegítő munkatárs fő állású alkalmazása. A lakásoknál problémás a pályázatban rendelkezésünkre álló összeg, mely nem elegendő a lakások kialakítására. Ezért az előterjesztés tartalmazza azt is, hogy biztosítsunk hozzá megfelelő forrást, így az épület felső része értékesítésre kerülne, ami jelenleg rossz állapotban van, beázik a födém. Ennek az eladásából származó összeggel kiegészítve megvalósulhatna a 4 lakás kialakítása. Zalaszentgróton jelenleg lakás- és albérlethiány van, erre lenne piacképes kereslet. A Zalaszentgrót 749. hrsz.-ú ingatlanon található volt ipari iskola emeleti részét pályázat útján értékesítjük, ha jelentkezik rá vevő megfelelő garanciákkal és feltételekkel, akkor ezt eladjuk, az összeget az alsó lakások kialakítására fordítjuk, amit szintén közbeszerzés útján meghirdetve fel tudnánk újítani és így a jövő évben átadásra kerülnének a lakások. Addig Zalaszentgrótnak semmibe nem kerül, hiszen nem vagyunk elkötelezve, de ezzel tudnánk segíteni a fiatalok helyben maradását. A két Fecskeház program sikeres volt, hamarosan lejár az egyik pályázat, mely újból meg lesz hirdetve fiataloknak a meghatározott feltételek szerint.

**Veress János**: Ha nem hozott döntést a Gazdasági és Városfejlesztési Bizottság, miért került újra a képviselő-testület elé a napirend: Hiszen ez úgy értelmezhető, hogy levettük a napirendről. A bizottsági ülésen több volt a nem szavazatok és a tartózkodások száma, mint az igenek száma.

**Dr. Simon Beáta**: A szavazás módja mindig a határozati javaslatot érinti. A határozati javaslat akkor kerül elfogadásra, amikor a jelenlévők többsége igen szavazatát adja. Ha ez a javaslat nem kapja meg ezt a többséget, akkor a javaslatról nincs döntés. Egy el nem fogadott határozati javaslat nem fordul át automatikusan egy nemleges határozati javaslattá, ezért nem születhet döntés. Ha lett volna nemleges határozati javaslat, akár egy módosító javaslatként szavazásra lehetett volna bocsátani, és az megkapja a jelenlévők szavazatának többségét, akkor a nemleges határozati javaslatról lehetett volna formális határozatot hozni. Tehát mivel ilyen javaslat nem volt, az eredeti javaslat nem kapta meg a többséget, ezért nincs róla döntés. Ahhoz, hogy ez a projekt bármilyen irányban befejezhető legyen, hiszen van egy elnyert támogatás, a testületnek valamilyen döntést kell hozni. Az előző ülésen az előterjesztés A) alternatívájának az első két határozati javaslata szerepelt. Tekintettel arra, hogy ott sem fogadta el a testület, tehát egyik javaslat sem kapta meg az akkori jelenlévők többségét, ezért nem született egyetlen határozat sem. De ezzel valamit kezdeni kell, lehet az mondani, hogy igen, nem vagy tartózkodom, ezért beépítettük a B) javaslatot, miszerint visszautasítjuk a projekt megvalósítását forrás hiányában. Valamilyen irányba lépést kell tenni, az ügyintézőknek közel két éves munkája után. Tehát jogdogmatikailag így történik a szavazás.

**Gelencsér István**: Elég hosszan tárgyaltuk a bizottsági ülésen a napirendi pontot. Van itt egy támogatási összeg, amit fel kellene használni, mellette van egy feladat, amit meg kell oldani, gondolok itt a tetőszigetelésre. Megkértem két külső szakembert, hogy mérje fel a helyzetet. Jelen pillanatban 309 m² az alsó szint, amit fel kell nekünk újítani, de ehhez tartozik még a közlekedő és a szélfogó, a felújításba ezt is bele kell számolni. Ha a 30 millió forint leosztásra kerül, akkor kb 80 eFt összeg jut egy négyzetméterre. A szakemberek szerint 200 eFt/m² - ami az ÁFA-t is tartalmazza - alatt nincs felújítás. A tetőszigetelés 487 m²-t jelent, ennek a költsége 3.935 eFt-ra jön ki, hogy az épület állagát megvédjük és ne romoljon tovább. A homlokzatvakolat, szigetelés ára 4 millió forint felett lenne, a felét az önkormányzatnak kellene fizetni. A homlokzatfelület állványozása 1000,-Ft/m². Az alsó szint felújítása, a tető szigetelése, bádogozás, hőszigetelés, állványozással 83.500 eFt, minden lakásba gáztervet kell készíteni, engedélyezési tervek kellenek a falak bontásánál, ami tovább növelheti a költségeket. A 30 millió forinthoz hozzá kellene még tenni 49 millió forintot. Akkor tudnám teljes biztonsággal megszavazni, ha beépítenénk egy olyan összeget, hogy a felső szintet 49 millió forintért értékesítjük. Valamilyen biztosítékot szükséges beépíteni, hogy a projekt megvalósuljon és teljes egészében be tudjuk fejezni a felújítást.

**Baracskai József**: Másfél évet dolgoztunk a pályázaton, nekünk is vannak számaink, három részletes árajánlatot kértünk. Előbb azt kell megnézni, ha értékesíteni akarjuk, lenne-e rá vevő és mennyiért. Kétségeim vannak, de valamilyen döntést hozni kell. Abban maximálisan egyetértünk, hogy olyan feltételekkel biztosítjuk be magunkat, hogy ne legyen ebből probléma. Én nem látom ennyire borúsnak a helyzetet, ha nem tudjuk értékesíteni az épület felső részét, még vissza lehet mondani a pályázatot, de legalább a lehetőségét adjuk meg. A pályázatra visszatérve csak ekkora összegre lehetett pályázni, megvolt határozva, hogy egy főre hány négyzetméter esik. Ezt a 30 millió forintot csak a lakásokra lehet fordítani, a közlekedőkre nem. Amikor a pályázat megjelent, az önkormányzati lakások felújítására gondoltunk, de ezek a közmunkaprogram keretében felújításra kerültek. Szóba jött még az aranyodi kultúrház, a zalaudvarnoki óvoda épülete, a Széchenyi utcai gyógyszertár épülete, illetve a kollégium épülete. Ezeknek az épületeknek a felújítását viszont ebből a pénzből nem tudtuk volna megoldani, így került szóba a szakmunkásképző épülete. A képviselő-testület már háromszor elfogadta, hogy itt kerül kialakításra a Fecskeház program, előzőleg a bizottság is elfogadta, hogy megpályázzuk és megvizsgáljuk a lehetőségét. Másfél évvel ezelőtt ez a képviselő-testület egyhangúan megszavazta, hogy legyen Fecskeház pályázat a szakmunkásképző épület földszintjén.

**Kovács László**: Ha a város ingatlanpiacát nézzük, a szakmunkásképző abból a szempontból lenne nagyon jó döntés, hogy ez a lényegében funkcióját vesztett épület élettel telne meg. Amennyiben értékesíteni tudjuk a felső szintet, ott is kialakításra kerülhet négy lakás, ezeket a majdani tulajdonos bérbe adhatja vagy értékesítheti. A zalaudvarnoki óvoda épülete nem lenne annyira vonzó elhelyezkedési szempontból, az ingatlan forgalomképessége valamivel jobb. Meg kell nézni, hol tudunk lakásokat kialakítani annak a generációnak, akik esetlegesen visszatelepülnének Zalaszentgrótra, nekik esetleg itt tudunk helyet adni. A leglényegesebb dolog az, hogy itt van 85 millió forint, ha nem tudjuk értékesíteni a felső szintet, még visszaléphetünk, de legalább a lehetőséget adjuk meg. Ha értékesíteni tudjuk az ingatlant, akkor talán megvalósulhat a tervünk, így az épület is megújul. Nem látok rá esélyt, hogy valamikor újabb iskolai funkciót fog betölteni az épület.

**Baracskai József**: Ha elfogadja a képviselő-testület, bizottsági vagy rendkívüli ülésen is beszélhetünk róla. Mindenkiről feltételezem, hogy a legjobb döntést szeretné meghozni.

**Veress János**: Áttérve a bölcsőde kialakítására, már a tavalyi évben megfogalmazódott az igény, csak nem volt helyünk. Azért nem volt helyünk, mert a sikeres Fecskeház pályázatnak köszönhetően a volt bölcsődében lett kialakítva a Fecskeház. Az ipari iskola is jelenleg funkció nélküli, ugyanúgy mint a bölcsőde épülete volt, de ha lehetőség lesz, nem lesz helye az iskolának, pedig ez az oktatási rendszer egy tömbbe épült föl. Azt mondom, hogy ezt a projektet adjuk vissza, gondoljunk itt Gelencsér képviselő úr számításaira, hogy a tető karbantartási munkát meg tudjuk csinálni.

**Baracskai József**: Rettentő rossz példát hozott fel a bölcsődével kapcsolatban, a Fecskeház mindennek való épület, csak nem bölcsődének, a mostani jogszabályok szerint semmilyen intézménynek nem felelne meg. A bölcsődei funkcióját követően tanácsadóként funkcionált az épület, de akkor is problémát jelentett a babakocsit feltolni, olyan meredek volt a rámpa. A jelenlegi rendszerben egy bölcsőde felépítésénél olyan jogszabályi előírásoknak kell megfelelni, mint az udvarról való közvetlen bemenet, a folyosóról mellékhelyiséget kell kialakítani, üvegfalú kis és nagy WC kell. Ha utánanézne a feltételeknek, akkor látná, hogy ez egy teljesen fals példa volt. Az épületnek nem volt közös udvara az óvodával, magam is oda jártam a hetvenes években. A gimnázium az 1967-es évben épült épülete a tornateremmel együtt volt egy egység, 1986-ban egy nyaktaggal hozzáépítettek egy plusz toldást. Meg kell kérdezni a Műszaki Osztályt, hány lakáskérelem érkezett be, stócban állnak. Elfogadom mindenkinek a véleményét, döntsünk az előterjesztésről. Az épület állapotát szinten kell tartanunk. Ha visszaadjuk a pályázatot, pár lakással kevesebb lesz a városban. Ha nem nyerne a pályázat és van olyan ötlet, hogy funkcióval töltsük meg az épületet, annak is örvendeni fogunk.

**Mazzag Zoltán**: Másfél éve az árak az építőiparban több mint 30 %-kal drágultak, és biztosan drágulni fognak még. Meg kellene nézni, hogy ha nem adjuk vissza a pályázatot, de később azt mondjuk, nem tudtuk értékesíteni, akkor mi a helyzet? Nem tudunk felelősségteljesen úgy dönteni, hogy hozzá kell adni azt a plusz pénzt, amit Gelencsér képviselő társunk vázolt. Viszont nem biztos, hogy ezt a pénzt még egyszer meg tudjuk pályázni, adósságba, kötelezettségbe ne verjük magunkat. Illetve ha van rá jelentkező, akkor az megint más fénybe helyezné az ügyet.

**Baracskai József**: Jól látja képviselő úr, kötelezettséget nem tudunk vállalni, mert nincs pénzünk. Ezzel nem kötelezzük el magunkat, hiszen a B) pontban szerepel, hogy forrás hiányában visszaadjuk a projektet. Ha lesz jelentkező, megnézzük a számításokat, mennyiért akarja megvásárolni. A pályázat célja érdekében megéri. Ez nem azt jelenti, hogy megvalósítjuk a projektet, nincs sok időnk, a kezdés szeptember 1. Ebben a fennmaradó két hónapban megnézzük, hogyan tudjuk megvalósítani. Ha bármilyen változás felmerül, a képviselő-testületet összehívjuk. Ezen lépjünk túl, hogy tudunk-e plusz forrást találni a felújításra.

**Dr. Simon Beáta**: A pályázat megvalósítását 2018. szeptember 1-jén el kell kezdeni, van személyi része, az ifjúsági referenst alkalmazni kell a pályázat megvalósítási ideje. Illetve azt a folyamatot is meg kell indítani, ami a megvalósítás irányába hat, leginkább az emberállomány foglalkoztatását. Az eredeti megvalósításhoz képest már egy módosítási eljárással éltünk, hiszen ez a feltétele hiányzik a megindításnak.

**Baracskai József**: Ismétlem, semmire nem költünk addig, míg nem döntünk róla.

**Gelencsér István:** Amíg a 30 millió forintnak a sorsa nem dőlt el, és nincs szerződésünk, hogy ez meg fog épülni az árajánlatban foglalt feltételekkel, addig nem kezdjük el költeni a támogatási összeget. Ha meglesz rá a fedezet, minél előbb meg kell kezdeni a kivitelezést, mert jövőre tovább emelkednek az árak. Itt tényleg nagyon sok kockázati tényező van, de talán érdemes még egy kört futni, az önkormányzat ehhez plusz pénz hozzátenni nem tud.

**Baracskai József**: Egyetértek. Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Fecskeház Program Újragondolva című projekt megvalósításáról szóló napirendi pont A) határozati javaslatával, szavazzon.

*A Képviselő-testület 6 igen, 1 nem szavazattal az alábbi határozatot hozta:*

**65/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete dönt arról, hogy az EFOP-1.2.11-16-2017-00052 azonosítószámú Fecskeház Program Újragondolva című projektet megvalósítja. A hiányzó forrás biztosítására a Zalaszentgrót 742. hrsz-ú ingatlanon, a természetben Zalaszentgrót, Batthyány Lajos utca 15. szám alatt található volt ipari iskola emeleti részét pályázat útján értékesíti.

A Képviselő-testület felkéri a polgármester a telekmegosztás megrendelésére, majd ezt követően a pályázat előkészítésére.

**Határidő:** 2018. szeptember 30.

**Felelős:** Dr. Simon Beáta jegyző

Kérem, aki egyetért a Fecskeház Program Újragondolva című projekt megvalósításához kapcsolódóközbeszerzési eljárás felelősségi rendjéről szóló határozati javaslattal, szavazzon.

*A képviselő-testület 6 igen, 1 nem szavazattal az alábbi határozatot hozta:*

**66/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a EFOP-1.2.11-16-2017-00052 azonosítószámú Fecskeház Program Újragondolva című projekt megvalósítása keretében 4 lakás kialakításának megvalósításához kapcsolódóközbeszerzési eljárásának lefolytatásához szükséges, a közbeszerzésekről szóló 2015. évi CXLIII. törvény 27. §-ának megfelelő felelősségi rendjét az 1. számú melléklet szerint elfogadja.

A Képviselő-testülete felkéri Baracskai József polgármestert és Dr. Simon Beáta jegyzőt, hogy intézkedjenek a közbeszerzési eljárás lefolytatásáról.

**Határidő:** 2018. november 30.

**Felelős:** Baracskai József polgármester

 Dr. Simon Beáta jegyző

**7. sz. napirendi pont**

**Közétkeztetési vállalkozási szerződés módosítás**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Vásártér Bt.-vel van szerződésünk a közétkeztetésre vonatkozóan meghatározott áron, megkeresésükben 5 %-os áremelést szeretnének. Az indoklásban szerepel a bérnövekedési tendencia. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére. Előzetesen egyeztetés történt a közétkeztetéssel kapcsolatos intézmények vezetőivel. Elfogadásra javaslom a képviselő-testületnek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a közétkeztetési vállalkozási szerződés módosításával, szavazzon.

*A Képviselő-testület 7 igen szavazattal egyhangúlag az alábbi határozatokat hozta:*

**67/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a VÁSÁRTÉR Kereskedelmi és Vendéglátó Betéti Társaság vállalkozóval a „Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének folyamatos biztosítása tárgyában” 2015. június 11. napján megkötött és 2016. február 12., valamint 2017. június 30. napján módosított vállalkozási szerződést az előterjesztés 2. számú melléklete szerinti tartalommal módosítja.

A Képviselő-testület felhatalmazza Baracskai József polgármestert a szerződésmódosítás aláírására.

**Határidő:** 2018. június 30.

**Felelős:** Baracskai József polgármester

**8. sz. napirendi pont**

**Döntés Helyi Esélyegyenlőségi Program elkészítéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A helyi esélyegyenlőségi programunkat a tavalyi évben módosítottuk, felülvizsgáltuk és az idei évben ismét el kell készítenünk. Az előző tervet a hivatal dolgozói készítették, de leterheltség miatt javaslom, hogy kérjük fel a BIGIL Tanácsadó és Szolgáltató Bt.-t, hogy készítse el a Helyi Esélyegyenlőségi Programunkat. Az előző program elfogadásánál elmondtam, akár egy kézikönyv is lehetne, mert nagyon sok mindent elmond a város és a térség társadalmi folyamatainak alakulásáról. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Helyi Esélyegyenlőségi Program elkészítéséről szóló döntéssel, szavazzon.

*A Képviselő-testület 7 igen szavazattal egyhangúlag az alábbi határozatokat hozta:*

**68/2018. (VI. 28.) számú képviselő-testületi határozat:**

1. Zalaszentgrót Város Önkormányzatának Képviselő-testülete úgy dönt, hogy – az egyenlő bánásmódról és az esélyegyenlőség előmozdításáról szóló 2003. évi CXXV. törvény, a helyi esélyegyenlőségi programok elkészítésének szabályairól és az esélyegyenlőségi mentorokról szóló 321/2011. (XII. 27.) Korm. rendelet és a helyi esélyegyenlőségi program elkészítésének részletes szabályairól szóló 2/2012. (VI. 5.) EMMI rendelet alapján – Zalaszentgrót Város Önkormányzat Helyi Esélyegyenlőségi Programjának elkészítésében közreműködőként megbízza a BIGIL Tanácsadó és Szolgáltató Bt.-t (székhely: 8792 Zalavég, Petőfi u. 32., adószám: 20976705-1-20) bruttó 250.000,- Ft, azaz kettőszázötvenezer forint megbízási díjért, amelynek fedezetét az önkormányzat 2018. évi költségvetésének általános működési tartaléka terhére biztosítja.

A Képviselő-testület felhatalmazza a polgármestert a megbízási szerződés aláírására.

A Képviselő-testület felkéri a jegyzőt, hogy a döntésről a BIGIL Tanácsadó és Szolgáltató Bt.-t a határozati kivonat egy példányának megküldésével értesítse.

Felelős: Baracskai József polgármester

 Dr. Simon Beáta jegyző

Határidő: 2018. július 15.

1. Zalaszentgrót Város Önkormányzatának Képviselő-testülete felkéri a polgármestert és a jegyzőt, hogy Zalaszentgrót Város Önkormányzat Helyi Esélyegyenlőségi Programja elkészítésének megkezdésével kapcsolatos intézkedéseket tegye meg, majd az elkészített Helyi Esélyegyenlőségi Programot – elfogadás érdekében – terjessze Zalaszentgrót Város Önkormányzatának Képviselő-testülete elé.

Felelős: Baracskai József polgármester

 Dr. Simon Beáta jegyző

Határidő: folyamatos, illetve a képviselő-testület elé terjesztésre: 2018. december 31.

**9. sz. napirendi pont**

**Döntés városüzemelési gépek beszerzéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztés tartalmazza, hogy milyen gépek beszerzéséről van szó, a Gazdasági és Városfejlesztési Bizottság megtárgyalta, elfogadásra javasolta a képviselő-testület számára. A hótolólap vásárlása nyáron furcsának tűnhet, de most vannak leárazva. Két traktorunk van egy toló lappal, így minkét gép tudja majd tisztítani a közterületeket. A rönkhasítóra a szociális tűzifánál szükség lesz, a televízióra pedig a memoriter szolgáltatás programhoz, így jobban látják az ügyfelek a temetőben a sírhelyeket. Ez megkönnyíti mind a hivatal, mind a hozzátartozók dolgát.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a városüzemelési gépek beszerzéséről szóló döntéssel, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**69/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy Zalaszentgrót Város Önkormányzata a városüzemelési feladatok ellátásához szükséges alábbi gépeket, eszközöket bruttó 3 millió forint értékhatárig az Önkormányzat 2018. évi költségvetésének általános fejlesztési tartaléka terhére beszerezze:

* 3 db fűnyíró
* 2 db permetező
* 1 db rézsűzúzó, padka kasza (meglévő traktorhoz)
* 1 db hótolólap (meglévő traktorhoz)
* 1 db televízió
* 1 db rönkhasító

A Képviselő-testület felhatalmazza Baracskai József polgármestert a városüzemelési feladatok ellátásához szükséges gépek szerzésére.

**Határidő:** 2018. szeptember 30.

**Felelős:** Baracskai József polgármester

**10. sz. napirendi pont**

**Döntés a Bölcsőde kialakítására és óvoda felújítására vonatkozó közbeszerzési eljárás felelősségi rendjéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A bölcsőde kialakításának jelenleg teljesen más jogszabályi feltételei vannak, mint az óvodának. Ehhez fedett terasz szükséges, és további területet kell igénybe venni. A Fecskeház területéből, valamint a Zalaszentgróti Szociális, Család- és Gyermekjóléti Központ székhelyének területéből kerül kialakításra parkolóhely és az udvar is növekedni fog. A Batthyány utcai intézményrészben is ki szerettünk volna alakítani egy tornaszobát, de a pályázati összegbe ez nem fér bele. Jelen esetben a közbeszerzési eljárási rendről kell dönteni. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a bölcsőde kialakítására és óvoda felújítására vonatkozó közbeszerzési eljárás felelősségi rendjéről szóló döntéssel, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**70/2018. (VI. 28.) számú képviselő-testületi határozat:**

# Zalaszentgrót Város Önkormányzatának Képviselő-testülete a Bölcsőde kialakítására és óvoda felújítására vonatkozó közbeszerzési eljárásának lefolytatásához szükséges, a közbeszerzésekről szóló 2015. évi CXLIII. törvény 27. §-ának megfelelő felelősségi rendjét a 4. számú melléklet szerint elfogadja.

A Képviselő-testülete felkéri Baracskai József polgármestert és Dr. Simon Beáta jegyzőt, hogy intézkedjenek a közbeszerzési eljárás lefolytatásáról.

**Határidő:** 2018. december 31.

**Felelős:** Baracskai József polgármester

 Dr. Simon Beáta jegyző

**11. sz. napirendi pont**

**Csatlakozás az Európai Mobilitási Hét rendezvényhez**

*A napirendhez tartozó előterjesztés a jegyzőkönyv mellékletét képezi*

**Baracskai József:** Minden évben csatlakozunk az Autómentes Nap rendezvényhez, az óvoda és az iskola részéről nagy az érdeklődés az esemény iránt. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az Európai Mobilitási Hét rendezvényhez való csatlakozással, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**71/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete egyetértését adja az Európai Mobilitási Hét programsorozat keretében megvalósuló Autómentes Nap megszervezéséhez 2018. szeptember 21. napján.

A Képviselő-testület felhatalmazza a polgármestert az Európai Mobilitás Hét 2018. évi Kartájának aláírására, Zalaszentgrót Város Önkormányzatának a programsorozatra történő regisztrálására, valamint a rendezvény megszerzésével kapcsolatos valamennyi intézkedés megtételére.

A Képviselő-testület felkéri a jegyzőt, hogy az aláírt Karta egy példányát az Innovációs és Technológiai Minisztérium Gépjármű-közlekedési és Vasúti Főosztály Környezetvédelmi Osztálya részére megküldje.

Határidő: Karta megküldésére – 2018. július 31.;

 Autómentes Nap szervezésére – 2017. szeptember 21.

Felelős: Baracskai József polgármester

 Dr. Simon Beáta jegyző

**12. sz. napirendi pont**

**Döntés Városi Önkormányzat Egészségügyi Központ alapító okiratának módosításáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Városi Önkormányzat Egészségügyi Központjának telephelyei közé bekerül a Templom tér 2. szám alatti ingatlan, ahol Egészségfejlesztési Irodát működtetünk, amely itt egy központi helyen van, így sokkal többen vesznek részt a szűréseken. Az előterjesztést a Humán Ügyek Bizottsága megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Városi Önkormányzat Egészségügyi Központ alapító okiratának módosításáról szóló döntéssel, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**72/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja a Városi Önkormányzat Egészségügyi Központja alapító okiratát módosító, az előterjesztés 1. számú mellékletét képező módosító okiratát és az előterjesztés 2. számú mellékletét képező, módosításokkal egységes szerkezetbe foglalt alapító okiratát.

A Képviselő-testület felhatalmazza a polgármestert a módosító okirat és az egységes szerkezetű alapító okirat aláírására, valamint arra, hogy kérelmet nyújtson be a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

Határidő: 2018. július 6.

Felelős: Baracskai József polgármester

Dr. Simon Beáta jegyző

**13. sz. napirendi pont**

**Döntés a Szentgróti Termálfürdővel kapcsolatosan megfogalmazott üzemeltetői igényekről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Közismert, hogy a Szengróti Termálfürdőt a Cattani Partner Kft. üzemelteti, amelynek ügyvezetője fordult egy levéllel az önkormányzathoz a karbantartásokkal és a felújításokkal kapcsolatban. A Gazdasági és Városfejlesztési Bizottság megtárgyalta, azzal a kitétellel fogadta el, hogy ezekbe a problémákba anélkül, hogy műszaki és pénzügyi tervek állnak a rendelkezésünkre, nem tudunk beavatkozni. Nyilvánvalóan támogatjuk a fürdőben a fejlesztéseket, azt is dokumentálva, hogy kinek mi a felelőssége, ha bármilyen fejlesztés fog történni. Ezekkel a kitételekkel javasolta elfogadásra a Gazdasági és Városfejlesztési Bizottság a napirendi pontot.

**Veress János**: A Cattani Partner Kft-nek milyen lehetőségei vannak a szerződés felbontására?

A cég azt mondja, elég rossz állapotban vannak a fürdő egyes medencéi, de a szerződést úgy kötötte, hogy tisztában volt a fürdő műszaki állapotával. Olyan dolgot követel rajtunk, ami a szerződés szerint egyértelműen az ő felelőssége.

**Dr. Simon Beáta**: Jelen pillanatban látjuk, hogy a fürdő üzemel, ami a karbantartás kérdéskörét érinti, a bérlő és a tulajdonos kötelezettségi köréből eredően vannak feladatok, melyek ezen túlmutatnak. A bérleti - üzemeltetési szerződésből nem tudom, milyen módon tud ebből kilépni, de nem is erre hivatkozással nyújtotta be a kérelmét a Kft., hanem ezeknek a feladatoknak a megoldásához kéri a tulajdonos együttműködését. A kérelme felveti, hogy várja az önkormányzat döntését, hogy milyen kompenzációt tud biztosítani. A határozati javaslat azt hivatott szolgálni, hogy részletes tervek és indokok alapján lehet erről konkrét döntést hozni.

**Baracskai József**: Úgy emlékszem, hogy a szerződés értelmében rendes felmondásra nincs lehetőség, csak rendkívülire. Zalaszentgrótnak egy jelentős vagyontárgya a fürdő, közös érdekünk, hogy normálisan és balesetmentesen működjön. A megkeresésre a Gazdasági és Városfejlesztési Bizottság a legjobb határozati javaslatot hozta.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért az 1. sz. határozati javaslattal, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**73/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a Cattani Partner Kft. (1146 Budapest, Dózsa Gy. u. 11. fsz.2.) által felvetett, a Szent Gróth Termálfürdő és Szabadidőközpont üzemeltetéséhez szükséges, az előterjesztésben ismertetett karbantartási és felújítási feladatok elvégzéséhez egyenlőre kompenzációt nem nyújt és az üzemeltetői igényeket a részletesen kidolgozott műszaki és pénzügyi tervek alapján kívánja újra tárgyalni.

A Képviselő-testület felkéri Baracskai József polgármestert, hogy a képviselő-testület döntéséről a Cattani Partner Kft-t értesítse.

**Határidő:** 2018. július 15.

**Felelős:** Baracskai József polgármester

Kérem, aki egyetért a 2. sz. határozati javaslattal, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**74/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete elvi hozzájárulását megadja a Szent Gróth Termálfürdőt és Szabadidőközpontot üzemeltető Cattani Partner Kft. (1146 Budapest, Dózsa Gy. u. 11. fsz.2.) részéről megvalósítani tervezett kemping- és szállásfejlesztés, valamint a fedett fürdő bővítésének és élményelemek beépítésének megvalósításához azzal, hogy konkrét tervek és beruházási költségek ismeretében adja meg végső tulajdonosi hozzájárulását.

A Képviselő-testület felkéri Baracskai József polgármestert, hogy a képviselő-testület döntéséről a Cattani Partner Kft-t értesítse.

**Határidő:** 2018. július 15.

**Felelős:** Baracskai József polgármester

**14. sz. napirendi pont**

**Döntés az ivóvíz- és szennyvízszolgáltatással kapcsolatosan a szolgáltató által létrehozott közös pénzügyi alapokhoz történő csatlakozásról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére. Több tulajdonosváltáson ment keresztül az ivóvíz- és a szennyvízszolgáltatás. A szennyvízrendszerben megtermelődött használati vagy koncessziós díj nagyon sok mindenre elég volt, az évek során lehetett látni, hogy mire használják, és hogyan apad. A karbantartási számlákkal semmiféle jogorvoslati lehetősége nem volt az önkormányzatnak, többször tárgyaltunk az ügyvezetővel, ez problémát jelent az egész országban. A rezsidíj csökkentésből nem tudnak eszközölni áremelést, nem tudják fenntartani a rendszerüket, mellette ott van a közműadó is, ami a szolgáltatót terheli. Ez a helyzet az aprófalvas településeket hátráltatja a legjobban. A közös pénzügyi alap azt szolgálná, hogy ne a városnak keletkezzen adóssága. Talán ebben az évben rendeződni fog az egész közműszolgáltatás helyzete, mert ez tarthatatlan.

**Gelencsér István**: Zalaszentgrót még nem került fel az adósok listájára, több kistelepülés nagyon sokkal tartozik, ami nagy terhet jelent számukra.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért az ivóvíz- és szennyvízszolgáltatással kapcsolatosan a szolgáltató által létrehozott közös pénzügyi alapokhoz történő csatlakozásról szóló döntéssel, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**75/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy Zalaszentgrót Város Önkormányzata az ÉSZAK-ZALAI VÍZ-ÉS CSATORNAMŰ ZRT. által létrehozott Közös Pénzügyi Alapokhoz csatlakozzon a regionális ivóvízrendszer ivóvíz-közművagyon, illetve a Zalaszentgróti kisregionális szennyvízrendszer szennyvízközmű-vagyon üzemeltetésére vonatkozóan megkötött bérleti-üzemeltetési szerződés alapján befolyt használati díjak kezelése érdekében.

A Zalaszentgrót Város Önkormányzatának Képviselő-testülete felhatalmazza Baracskai József polgármestert, hogy a Közös Pénzügyi Alaphoz csatlakozás érdekében a további szükséges tárgyalásokat lefolytassa és a megállapodásokat aláírja.

**Határidő:** 2018. december 31.

**Felelős:** Baracskai József polgármester

**15. sz. napirendi pont**

**Tájékoztató egyes szociális helyzet alapján bérbe adható lakásokról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Egy képekkel illusztrált tájékoztatót kaptunk a szociális bérlakásokról. Az előterjesztést a Szociális Bizottság, valamint a Gazdasági és Városfejlesztési Bizottság megtárgyalta, a véleményük, hogy a szociális bérlakás állományból vonja ki az önkormányzat a Gyár utcai bérlakásokat, ugyanis életveszélyes állapotban vannak. Nem csak az idő vasfoga tett bennük kárt, hanem az ott élők vasmarka is. Az onnan beszedett lakbér nem fedezi ezeknek a lakásoknak a karbantartását, az ott élőknek a lakhatását valamilyen szinten biztosítani kell, bár határozott idejű szerződéssel rendelkeznek. Beadtunk egy TOP pályázatot ezeknek a lakásoknak a felújítására, de ez nem sok mindenre elég. El kell gondolkodni azon, hogy mit tehetünk, előbb-utóbb a fejünkre fog szakadni, holott annak idején egy impozáns része volt a téglagyárnak a tisztviselő telepe. Vannak még őslakosok, aki annak idején is itt laktak ezekben a házakban. Vizesek, penészesek a lakások és még az együttélés szabályait sem tartják be az ott élők, ezt valahogy rendezni kell.

**Vári Mária**: A Szociális Bizottság megtárgyalta az előterjesztést, szemlét tartottunk a területen. Nem csak a házak állapota kritikus, de a környéke is, egy esős-havas időszakban járhatatlanok az udvarok. Itt emberek laknak olyan körülmények között, hogy a szociális juttatások, amit kapnak, nem elegendő arra, hogy ezeket az épületeket saját maguk, saját költségből felújítsák. Javaslom, hogy a műszaki állapotra tekintettel ezek a bérlakások kerüljenek megszüntetésre.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki elfogadja az egyes szociális helyzet alapján bérbe adható lakásokról szóló tájékoztatót, szavazzon.

*A Képviselő-testület 7 igen szavazattal egyhangúlag az alábbi határozatokat hozta:*

**76/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót, Gyár utca 57-59. szám, valamint a Gyár utca 61. szám alatti ingatlanokban található, szociális helyzet alapján bérbe adható önkormányzati lakások állapotáról szóló tájékoztatót elfogadja.

Zalaszentgrót Város Önkormányzatának Képviselő-testülete egyetért azzal, hogy Zalaszentgrót, Gyár utca 57., 59., valamint a 61. szám alatti ingatlanokban található önkormányzati lakások a leromlott műszaki állapotukra tekintettel záros határidőn belül kerüljenek bérlakásként megszűntetésre.

Zalaszentgrót Város Önkormányzatának Képviselő-testülete felkéri a polgármester, hogy az érintett szociális bérlakások megszűntetésére dolgozzon ki ütemtervet és terjessze a képviselő-testület elé.

**Határidő:** 2019. december 31.

**Felelős:** Baracskai József polgármester

**16. sz. napirendi pont**

**Köztéri alkotások elhelyezése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Évről évre előttünk van ez a téma, hiszen a csáfordi Villa Negra szobrász szimpóziuma megkezdődik, ők ajánlanak fel műalkotásokat a városnak. Mellette a Magyar Képzőművészeti Egyetem Szobrász Tanszékének a gyakorlati helye is itt van Zalaszentgróton, melyet a város anyagilag is támogat, onnan is ajánlanak fel alkotásokat. Az egyik alkotás Csáfordra kerül, már többször is volt lakossági igény, hogy kapjanak egy alkotást, ha már Csáfordon van a tábor.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a köztéri alkotások elhelyezésével, szavazzon.

*A Képviselő-testület 7 igen szavazattal egyhangúlag az alábbi határozatokat hozta:*

**77/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete hozzájárul a Zalaszentgrót 366 hrsz.-ú ingatlanon Kecső Kristóf alkotásának, a Zalaszentgrót 890 hrsz.-ú ingatlanon Böszörményi István „A Végső” című alkotásának, valamint a Zalaszentgrót (Csáford) 5279/1 hrsz.-ú ingatlanon Lukács István alkotásának felállításához.

A Képviselő-testület háláját és nagyrabecsülését fejezi ki Kecső Kristóf szobrászművész hallgatónak, valamint Böszörményi István és Lukács István szobrászművészeknek azért, hogy alkotásaik ingyenes felajánlásával hozzájárulnak a város további szépítéséhez.

A Képviselő-testület felkéri a polgármestert az alkotások elhelyezésével kapcsolatos további intézkedések megtételére.

**Határidő:** 2018. szeptember 30.

**Felelős:** Baracskai József polgármester

**Egyebek**

**Döntés szúnyoggyérítésről**

**Baracskai József:** Az elmúlt héten kezdődött az újabb szúnyoginvázió, melyet az itt lakók is több alkalommal jeleztek. Felvettem a kapcsolatot az Országos Katasztrófavédelmi Főigazgatósággal, pár éve ők koordinálják a szúnyoggyérítést. Azt a választ kaptuk, hogy itt már volt légi és földi szúnyoggyérítés, ami valóban megtörtént. Nem tudtak mondani semmit, hogy mikor terveznek itt újabb szúnyoggyérítést. A részönkormányzatok területén nagyon durva a helyzet, de a város egész területén tetten érhető a szúnyoginvázió. Az önkormányzatok önállóan is végeztethetnek szúnyoggyérítést, megkerestem egy vállalkozót, Vas megyében ő végzi a szúnyoggyérítést. Ajánlatott tett, térképen megnéztük az érintett területeket a vállalkozó szakértelmét figyelembe véve. Ha az időjárás engedi, hétfőn kezdenénk el a szúnyoggyérítést. Ennek a mértéke 1000 ha-ra tehető 1500,-Ft/ha nettó egységáron. Az előző permetezés 400 ha-t érintett. Ha normálisan akarjuk csinálni, akkor el kell végezni a gyérítést a Zala folyó két partján, a lakóterületeken, és a lakott zártkerteknél. A szerződést még nem kötöttük meg, ide engedélyek szükségesek, sok helyen már tarthatatlan a helyzet. Kérem a képviselő-testületet, fogadja el a szúnyoggyérítésről szóló határozati javaslatot.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a szúnyoggyérítésről szóló döntéssel, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**78/2018. (VI. 28.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy Zalaszentgrót várost érintően, elsődlegesen a lakott területeken biológiai szúnyoggyérítésre kerüljön sor, melyre maximum bruttó 2 millió forint összegben az Önkormányzat 2018. évi költségvetésének általános működési tartaléka terhére biztosítja a fedezetet.

A Képviselő-testület felhatalmazza Baracskai József polgármestert a szúnyoggyérítési feladatok ellátásához szükséges intézkedések megtételére.

**Határidő:** 2018. szeptember 30.

**Felelős:** Baracskai József polgármester

**Veress János:** Tájékoztatást szeretnék kérni, hogy a Tüskeszentpéteri Részönkormányzatban mi történt, illetve mi a jövő útja?

**Baracskai József**: Nem tudtam, hogy Dr. Tihanyi Ottó részönkormányzat vezető nem tájékoztatta a képviselő-testület tagjait. Rosszul esett, hogy egyből egy levél érkezett, miszerint lemondanak a részönkormányzati tagok. Úgy gondolom, vagyunk olyan viszonyban, hogyha bármilyen probléma van, meg tudjuk beszélni. Lemondott a részönkormányzat vezetője és három külsös tagja, amely ezáltal működésképtelenné vált. Megköszönöm a részönkormányzat képviselő-testületének munkáját. Nyilvánvalóan Tüskeszentpéterben nem állt meg az élet és ugyanolyan problémák vannak, amelyeket folyamatosan figyelemmel követünk, lenyírtuk a füvet, rendbetettük a játszóteret, a balesetveszélyes kerítéselemet és a szemetest, ami tele volt szeméttel és ki volt szakadva az alja, elszállították. A játszótéren a homokot kigereblyézték, megöntözték a virágokat. Alpolgármester úrral voltunk Tüskeszentpéterben, egy nyomós kútból folyt a víz csőtörés miatt, elzártuk a vizet. Egyáltalán nem veszi észre a részönkormányzat lakossága, hogy a részönkormányzati tagok lemondtak. Amiatt a probléma miatt mondtak le a részönkormányzat tagjai, hogy az ott dolgozó közmunkást egy napra átirányítottuk Csáfordra füvet nyírni, aki erre nem volt hajlandó, így felmondott. Az önkormányzat SZMSZ-e szerint meg fogjuk tenni a szükséges intézkedéseket.

Kérdések, interpellációk nem érkeztek, további hozzászólás hiányában a képviselő-testület a Magyarország helyi önkormányzatról szóló 2011. évi CLXXXIX. törvény 46. § (2) bekezdése c) pontja alapján zárt ülést tartására tér át.

Kmf.

Baracskai József Dr. Simon Beáta

 polgármester jegyző